ବେଙ୍ଗାଳୁରୁରେ ରେଲଓ୍ବେ ପୋଲିସ ଓ ଟିଟିଇଙ୍କ ଦ୍ବାରା ନିର୍ଯାତନାର ଶିକାର ରୋଭର୍ସ ରେଂଜର ଛାତ୍ରଛାତ୍ରୀଙ୍କୁ ମିଳୁନି ନ୍ୟାୟଃ ପୂର୍ବତଟ ରେଳପଥ ଖୋଲୁନି ମୁହଁ - Prameya News7\nବେଙ୍ଗାଳୁରୁରେ ରେଲଓ୍ବେ ପୋଲିସ ଓ ଟିଟିଇଙ୍କ ଦ୍ବାରା ନିର୍ଯାତନାର ଶିକାର ରୋଭର୍ସ ରେଂଜର ଛାତ୍ରଛାତ୍ରୀଙ୍କୁ ମିଳୁନି ନ୍ୟାୟଃ ପୂର୍ବତଟ ରେଳପଥ ଖୋଲୁନି ମୁହଁ\n10/11/2018 at 5:50 PM\nଭୁବନେଶ୍ବର୧୦|୧୧ଃ ବେଙ୍ଗାଳୁରୁରେ ରେଲଓ୍ବେ ପୋଲିସ ଓ ଟିଟିଇଙ୍କ ଦ୍ବାରା ନିର୍ଯାତନାର ଶିକାର ରୋଭର୍ସ ରେଂଜର ଛାତ୍ରଛାତ୍ରୀଙ୍କୁ ନ୍ୟାୟ ଦେବ କିଏ ? କାହିଁକି ଛୋଟ ଛୋଟ ପିଲାଙ୍କୁ ଏଭଳି ଅମାନୁଷିକ ନିର୍ଯାତନାର ଶିକାର ହେବାକୁ ପଡ଼ିଲା ? ଏଭଳି ପ୍ରଶ୍ନର ଉତ୍ତର ଇଷ୍ଟକୋଷ୍ଟ ରେଲଓ୍ବେର ବଡ଼ ଅଧିକାରୀ ପାଖରେ ଅଛି କି ?....\nଯେଉଁଠି ରେଲଓ୍ବେ କର୍ମଚାରୀଙ୍କ ଦ୍ବାରା ନିର୍ଯାତିତ ହେଉଛନ୍ତି ଛୋଟ ଛୋଟ ପିଲା ସେଠି ସାଧାରଣ ଲୋକଙ୍କ ସୁରକ୍ଷା କଥା କେମିତି ଚିନ୍ତା କରାଯାଇପାରିବ ? ସ୍କାଉଟ୍ କ୍ୟାମ୍ପରେ ଯୋଗଦେବାକୁ ଯାଇ ରୋଭର୍ସ ରେଞ୍ଜର ଛାତ୍ରଛାତ୍ରୀ ବେଙ୍ଗାଳୁରୁ ଷ୍ଟେସନରେ ଟିଟିଇ ଏବଂ ରେଲଓ୍ବେ ପୋଲିସ ଦ୍ବାରା ଅକଥନୀୟ ନିର୍ଯାତନାର ଶିକାର ହେଲେ । ସେମାନଙ୍କ ମଧ୍ୟରୁ ୫ଜଣଙ୍କ ନାଁରେ ମାମଲା କରି ସେମାନଙ୍କୁ ଆରେଷ୍ଟ କଲା ବେଙ୍ଗଲୁରୁ ରେଲଓ୍ବେ ପୋଲିସ । ସେମାନେ ଏବେ ଓଡ଼ିଶା ଫେରିବା ପରେ ନ୍ୟାୟ ମାଗିବା ସତ୍ବେ କାହିଁକି ମୁହଁ ଖୋଲୁନାହାନ୍ତି ଇଷ୍ଟକୋଷ୍ଟ ରେଲଓ୍ବେର ବଡ଼ ଅଧିକାରୀ ? ପିଲାମାନେ ଖୋର୍ଦ୍ଧାରୋଡ଼ରେ ପହଞ୍ଚିବା ପରେ ସମସ୍ତ ଘଟଣା ବୟାନ କରିବା ସହ ପ୍ରଥମେ ଜଟଣୀ ଥାନା ଓ ପରେ ଖୋର୍ଦ୍ଧାରୋଡ୍ ଜିଆରପିରେ ଅଭିଯୋଗ କରିଛନ୍ତି । ହେଲେ ଏପର୍ଯ୍ୟନ୍ତ ସେମାନଙ୍କୁ ନ୍ୟାୟ ଦେବାକୁ କୌଣସି ପଦକ୍ଷେପ ଗ୍ରହଣ କରାଯାଇନାହିଁ ।\nଇଷ୍ଟକୋଷ୍ଟ ରେଲଓ୍ବେର ୨୦ଜଣ ରୋଭର୍ସ ଓ ରେଂଜର ଛାତ୍ରଛାତ୍ରୀ ଗଲା ୧ରୁ ୪ ପର୍ଯ୍ୟନ୍ତ ବେଙ୍ଗଳୁରୁରେ ଆୟୋଜିତ ନ୍ୟାସନାଲ ସ୍କାଉଟ୍ ଗାଇଡ୍ କ୍ୟାମ୍ପରେ ଯୋଗଦେବାକୁ ଯାଇଥିଲେ । ସେଠାରୁ ଫେରିବା ସମୟରେ ବେଙ୍ଗଳୁରୁ ଷ୍ଟେସନରେ କୌଣସି କାରଣରୁ ଟିଟିଇଙ୍କ ସହ ସେମାନଙ୍କର ବଚସା ହୋଇଥିଲା । ଏହାପରେ ସେମାନଙ୍କ ଉପରେ ଜୁଲମ୍ ଆରମ୍ଭ କରିଦେଇଥିଲେ ବେଙ୍ଗଳୁରୁ ଜିଆରପି ଏବଂ ଟିଟିଇ । ଏମିତିକି ୪ଜଣ ଛାତ୍ରଙ୍କୁ ଆରେଷ୍ଟ କରିଥିଲା ବେଙ୍ଗଳୁରୁ ଜିଆରପି । ଖବର ପାଇ ୩ଜଣ ରେଲଓ୍ବେକର୍ମଚାରୀ ଖୋର୍ଦ୍ଧାରୋଡ଼ରୁ ଯାଇ ସେମାନଙ୍କୁ ବେଲ୍ରେ ଆଣିଥିଲେ । ଏବେ ପିଲାମାନେ ଖୋର୍ଦ୍ଧାରୋଡ଼ ଜିଆରପିରେ ଅଭିଯୋଗ କରିଥିଲେ ମଧ୍ୟ ଏନେଇ କୌଣସି ଆଖି ଦୃଷିଆ ପଦକ୍ଷେପ ଗ୍ରହଣ କରାଯାଇନାହିଁ ।\nଛୋଟ ଛୋଟ ପିଲାମାନଙ୍କ ଉପରେ ଏମିତି ଅକଥନୀୟ ନିର୍ଯାତନା ଦେଇଥିବା ସଂପୃକ୍ତ ରେଲଓ୍ବେ କର୍ମଚାରୀଙ୍କୁ ତୁରନ୍ତ ଗିରଫ କରିବା ସହ ସେମାନଙ୍କୁ ଚାକିରିରୁ ବରଖାସ୍ତ କରାଯାଉ । ଖୋର୍ଦ୍ଧାରୋଡ୍ ରେଲଓ୍ବେର ଉଚ୍ଚ କର୍ତ୍ତୃପକ୍ଷ ଏହି ଘଟଣାରେ ହସ୍ତକ୍ଷେପ କରିବା ସହ ନିର୍ଯାତନାର ଶିକାର ପିଲାମାନେ କିଭଳି ନ୍ୟାୟ ପାଇବେ ସେ ନେଇ ପଦକ୍ଷେପ ଗ୍ରହଣ କରିବା ନିହାତି ଜରୁରୀ ହୋଇପଡ଼ିଛି ।
